《沁园春 叔岱先生雅有鹌鹑之癖友人田梁紫作书止之戏括书语为词》
清代·陈维崧

客语先生，唶汝鹌鹑，才乎不才。纵遇敌争能，差强燕雀，为人穿鼻，终是驽骀。

尽日啁啾，一身眇小，只合充庖佐酒杯。因何事，却烦人把握，费尔安排。

王褒僮约新裁。更每日奔驰一百回。要新魁就浴，甫令东去，故雄觅粒，旋遣西来。

樊笼盈庭，屠沽入座，恐累先生盛德哉。驱之使，算豢龙非计，好鹤为灾。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。